Dead Presidents

***Dead Presidents*** er en amerikansk kriminalfilm fra 1995 som ble regissert av Hughes-brødrene. Filmen hadde premiere i USA den 4. oktober 1995.

## Handling
I 1969 velger Anthony Curtis, som snart er ferdig med videregående skole i Bronx, å verve seg til United States Marine Corps i stedet for å begynne ved college. Han etterlater seg resten av familien sin, kjæresten Juanita og kjeltringen Kirby – som var som en annen far for ham – når han havner i Vietnam. Anthonys nære venn Skip blir senere en del av samme gruppe som Anthony etter å ha droppet ut fra college. Hans andre venn, Jose, blir innkalt til den amerikanske hæren. I Vietnam mister Curtis og troppen hans flere andre marinesoldater i kamp, og de begår sine egne grusomheter , deriblant å henrette fiendtlige fanger og halshugge Viet Cong-lik for å skaffe seg trofeer fra krigen.

Når Anthony vender tilbake til Bronx i 1973, synes han det er umulig å finne seg tilrette i et «normalt» liv etter alt han hadde opplevd i Vietnamkrigen. Skip er nå et offer for Agent Orange, og er avhengig av heroin. Jose, som bruker en hånd-protese etter å ha blitt skadet i Vietnam, er nå en pyroman og arbeider som postbud. Cleon, tidligere stabssersjant i troppen deres, arbeider som pastor i Mount Vernon. Etter å ha blitt permittert fra jobben i en butikk, på randen av alkoholisme og forfulgt av mareritt på grunn av PTSD, klarer ikke Anthony lenger å opprettholde forholdet til Juanita (som har en affære med en hallik) eller datteren sin.

Etter en krangel med Juanita møter Anthony hennes søster Delilah, som nå er medlem av *«Nat Turner Cadre»*, en militant gruppe for mørkhudede som er oppkalt etter Nat Turner. Anthony, Kirby, Skip, Jose, Delilah og Cleon legger en plan for å rane en pengetransport til Federal Reserve. Bevæpnet med våpen og i forkledning skal de ta kjøretøyet i bakhold. Men planen går galt da Cleon blir kontaktet av en offiser fra New York Police Department, som uvitende snubler over ranet. Dette fører til at Kirby blir skutt i armen, og Skip dreper politimannen. Samtidig blir Anthony og Jose oppdaget av transportens sjåfør, noe som forårsaker en skuddveksling med sikkerhetsvaktene.

Jose planter en bombe på pengetransporten for å ødelegge døren, men i stedet ødelegger dette hele kjøretøyet. Delilah redder Anthonys liv ved å drepe en av vaktene. En annen vakt dukker opp og dpreper Delilah. Resten av gruppen får tak i så mye penger de klarer fra det brennende vraket, før de flykter og deler seg opp for å unnslippe politiet. Men Jose dør under flukten når han blir truffet av en politibil. Når Anthony kjører innom Cleons kirke for å snakke med ham, oppdager han at Cleon blir ført ut inngangsdøren i håndjern av to detektiver. Cleon røper sine medskyldige, og politiet stormer Skips leilighet for å arrestere ham – bare for å oppdage at han har dødd av en heroinoverdose.

Kirby og Anthony planlegger å flykte til Mexico, men de blir snart arrestert. I løpet av rettssaken ber Anthonys advokat om en mildere dom, og bemerker at Anthony hadde tjenestegjort for landet sitt som marinesoldat og ble tildelt en Silver Star. Dommeren, som også er en tidligere marinesoldat og veteran fra slaget om Guadalcanal, mener imidlertid at Anthony har glemt verdiene sine og ikke burde bruke Vietnam-krigen som en unnskyldning for kriminelle handlinger. Dommeren gir derfor Anthony femten år i fengsel. Anthony, rasende over dommen, kaster en stol mot dommeren før han blir eskortert ut av rettssaken og fraktet til fengsel.

## Rolleliste
* Larenz Tate som Anthony Curtis
* Keith David som Kirby
* Chris Tucker som Skip
* Bokeem Woodbine som Cleon
* Freddy Rodríguez som Jose
* Rose Jackson som Juanita Benson
* N'Bushe Wright som Delilah Benson
* Alvaleta Guess som Mrs. Benson
* James Pickens jr. som Mr. Curtis
* Jenifer Lewis som Mrs. Curtis
* Michael Imperioli som D'Ambrosio
* Clifton Powell som «Cutty»
* Elizabeth Rodriguez som Marisol
* Terrence Howard som Cowboy
* Jaimz Woolvett som løytnant Dugan
* Tony Sirico som offiser Spinelli
* Robert LuPone som advokat Salvatore Rizzo
* Martin Sheen som en dommer

## Referanser


## Eksterne lenker
*